बिधान सभा बिसायख’थिनि खालारा सफैथारबाय । बिनिखायनो बे समाव रायजो-राजाफोरा बि बिसायख’थिनि सायाव गोबां बिबान दं। बिसायख’थियाव भट गेलेनाय दैदेनगिरिफोरनि गोदै बिबुंथिफोराव आवबा जानायनि बाथ्रा गैया। जोंनि रायजोयाव जिहेथु दजि जौखोन्दो भटारफोरा गामि ओनसोलाव थायो। बिनिखायनो बिसायख’थि फैनाय लोगो-लोगो राजखान्थि दोलोनि दैदेनगिरिफोरा गामिजों मोखां जायो। सरासनस्रा गामिनि सुबुंफोरा नोगोरनि रिजायनायाव खम सोलोंथाइ आरो जोबोर सिरियास। बिनिखायनो थगायनानै-फुसलायनानै दैदेनगिरिफोरा भटारफोरखौ बुरखायनो नाजायो। बिदि थगायनाय आरो बुरखायनायखौ गामिनि भटारफोरा बुजिनो नाजानो गोनां जानानै फैबाय। जियानो जाया मानो सुबुंखान्थि हादराव रायजोयानो राजा। जोंनि हादरनि संबिजिदा बैसो गोरा भटारफोरखौ भट होनो हानाय मोनथायखौ होदों आरो बिसोर सोरबा सासे बिजाथिखौ बियाबनि सासे सुबुंथान्दै महरै सायख’नांगौ, जाहाथे मोजां सुबुंथान्दैनि जोहै मोनसे मोजां सोरखार मोननो हायो। बिसायख’थि समाव दोलोनि दैदेनगिरि आरो बिजाथिया रायजोनि खाथियाव मदद बिनो फैयो। बेराफारसे रायजोफोरा बिसोरनि बिबुंथिफोरखौ खोनासंनानै, बुजिनानै, नायबिजिरनानै सोरबा सासे बिजाथिनो भट होयो। राजखान्थि दोलोफोरा रादाय बिलायनि जोहै मावथांखिफोरखौ रायजोनि सिगाङाव बुंफोरो आरो रायजोफोरा सानै-हयै साननानै मददखौ होयो। बिनि उनाव देरहा लांनानै सोरखार दानाय दोलो एबा जथाय हानजाया फोसावनाय मावथांखिफोरखौ मावफुंनो सानाब्ला अब्ला रायजोफोरा बोराबो। खुंथाय गोहो जानायनि उनाव बिसोरनि खामानिखौ सन्मान होया होननानै सानखाङो। साफ्रोमबो बैसो गोरा सुबुंफोरानो भट होनो हानाय मोनथायखौ मोनो आरो बेनो गासैनोबो मोनसे सारियाव समान मोनथाइ होदों। बिसायख’थि समाव जाय सुबुङा जायगानि, ओनसोलनि खामानि मावगोन बिदि बादि सुबुंनोसो भटखौ होनांगौ। नाथाय जाय गावनि बिबान होननानै बिफाव लाफ्लानानै बिजाथिया सुबुंथान्दै जानानै आरो सोरखारा जेब्ला गावनि मावनांगौखौ मावाब्ला रायजोजों बोराब जागोन। बे थार बाथ्रा। जुदि बिसायख’थि समाव होनाय बाथ्राफोरखौ देरहालांखांनानै रायजोनि थाखाय खामानि मावाब्ला रायजो-राजाफोरा बोराबगोन। बेखौ नङा होननानै रावबो नेवसिनो हाया। बिनिखायनो फैबाय थानाय बिधान सभानि बिसायख’थियाव सासे मोजां बिजाथिखौ सायख’नानै देरहा होनाया साफ्रोमबो भटारफोरनि बिबान दं। जियानो जाया मानो बिसायख’थियाव राजखान्थि दोलोनि दैदेनगिरि-मावथिफोरनि गोदै-गोदै रावआव रावबो आवबा दाजाथों। जुदि मानिबा थाखाय बिजाथि सायख’नाया फेलें जायोब्ला सैनांगोन फिन बा बोसोर। फैबाय थानाय बिधान सभा बिसायख’थियाव रायजोआनो राजा बुंनाय रावखौ जाफुंसार होनो रायजोफोरानो बिफाव लानांगोन।